RÅDETS AFGØRELSE 2010/799/FUSP

af 13. december 2010

om støtte til en tillidsskabende proces, der fører til oprettelse i Mellemøsten af en zone, som er fri for masseødelæggelsesvåben og deres fremføringsmidler, til støtte for gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og

ud fra følgende betragtninger:

EU gennemfører aktivt EU’s strategi mod spredning af masseødelæggelsesvåben og de foranstaltninger, der er anført i kapitel III heri, f.eks. at multilateralismen skal gøres mere effektiv, og at der skal fremmes et stabilt internationalt og regionalt klima.

EU går ind for det multilaterale traktatsystem, der danner det retlige og normative grundlag for alle ikke-sprednings-bestræbelser. EU's politik går ud på at arbejde for implementering og universalisering af de eksisterende normer for nedrustning og ikke-spredning. EU vil hjælpe tredjelande med at opfylde deres forpligtelser i henhold til multilaterale konventioner og ordninger.

Fremme af et stabilt internationalt og regionalt klima er en forudsætning for bekæmpelse af spredning af masseødelæggelsesvåben (WMD). Med henblik herpå vil EU aktivt fremme regionale sikkerhedsordninger og regionale processer til våbenkontrol og nedrustning.

Positive og negative sikkerhedsgarantier kan spille en vigtig rolle: De kan både udgøre et incitament til at afstå fra at anskaffe WMD og have en afskrækkende virkning. EU vil fremme videre overvejelser vedrørende sikkerhedsgarantier.

Spredning af WMD er en global trussel, der kræver en global indsats. Da sikkerheden i Europa er nært knyttet til sikkerheden og stabiliteten i Middelhavsområdet og Mellemøsten, mener EU imidlertid, at det er forpligtet til at bidrage til sikkerheden og stabiliteten i denne region.

Fælleserklæringen fra middelhavstopmødet i Paris den 13. juli 2008 bekræftede det fælles ønske om at opnå fred og regional sikkerhed i overensstemmelse med Barcelonaerklæringen vedtaget på Euro-Middelhavskonferencen den 27.-28. november 1995, der bl.a. fremmer den regionale sikkerhed ved at arbejde for ikke-spredning af nukleare, kemiske og biologiske våben gennem tilslutning til og overholdelse af en kombination af internationale og regionale ikke-spredningsordninger og aftaler om våbenkontrol og nedrustning, såsom traktaten om ikke-spredning af kernevåben (NPT), konventionen om kemiske våben, konventionen om forbud mod biologiske våben og toksinvåben, traktaten om et altomfattende forbud mod atomprøvesprængninger og/eller regionale arrangementer som f.eks. våbenfrie zoner og de tilhørende verifikationsordninger, og ved i god tro at opfylde forpligtelserne i henhold til konventionerne om våbenkontrol, nedrustning og ikke-spredning.

Parterne i Middelhavsunionen vil arbejde for, at Mellemøsten bliver frit for WMD og nukleare, kemiske og biologiske våben og deres fremføringssystemer, og for, at dette kan kontrolleres gensidigt og effektivt. Parterne vil endvidere overveje praktiske skridt til at forhindre spredning af nukleare, kemiske og biologiske våben samt for stor akkumulering af konventionelle våben.

Den 19.-20. juni 2008 holdt EU et seminar i Paris om mellemøstlig sikkerhed, ikke-spredning af WMD og nedrustning med deltagelse af repræsentanter for staterne i regionen og EU-medlemsstaterne samt universitetsfolk og nationale atomenergiagenturer. Deltagerne opfordrede EU til at fremme fortsat debat i forskellige fora og til gradvis at gå over til et mere formelt format, som omfatter drøftelser mellem regeringsembedsmænd, på grundlag af Barcelonarammen, men som foregår i et geografisk mere inklusivt format.

NPT-gennemgangskonferencen i 2010 understregede betydningen af en proces, der fører til fuldstændig gennemførelse af konferencens resolution fra 1995 om Mellemøsten (»resolutionen fra 1995«). Med henblik herpå godkendte konferencen en række praktiske skridt, bl.a. hensyntagen til alle tilbud om støtte til gennemførelsen af resolutionen fra 1995, herunder EU's tilbud om at være vært for et seminar til opfølgning af det, der fandt sted i juni 2008.

Det 20. fælles råds- og ministermøde mellem EU og GCC, der blev afholdt den 14. juni 2010 i Luxembourg, hilste det vellykkede resultat af NPT-gennemgangskonferencen i 2010 velkommen. Deltagerne gentog, at de støtter oprettelsen i Mellemøsten, herunder Golfregionen, af en zone, som er fri for WMD og deres fremføringsmidler —

VEDTAGET DENNE AFGØRELSE:

Artikel 1

1. Til opfølgning af EU-seminaret i 2008 om mellemøstlig sikkerhed, ikke-spredning af WMD og nedrustning støtter EU aktiviteter med henblik på at fremme følgende mål:

tilskynde til drøftelser om relevante internationale traktaters og andre instrumenters universalisering og gennemførelse for at forhindre spredning af WMD og deres fremføringssystemer

2. De projekter, EU skal støtte, skal i den forbindelse omfatte følgende specifikke aktiviteter:

stille midler til rådighed for afholdelsen af et arrangement til opfølgning af EU-seminaret i 2008 om mellemøstlig sikkerhed, ikke-spredning af WMD og nedrustning

Bilaget indeholder en detaljeret beskrivelse af projekterne.

Artikel 2

1. Unionens højtstående repræsentant for udenrigsanliggender og sikkerhedspolitik er ansvarlig for gennemførelsen af denne afgørelse.

2. Den tekniske gennemførelse af de projekter, der er omhandlet i artikel 1, stk. 2, overlades til EU-konsortiet for ikke-spredning, der skal udføre denne opgave under den højtstående repræsentants ansvar. Med henblik herpå indgår den højtstående repræsentant de nødvendige arrangementer med EU-konsortiet for ikke-spredning.

Artikel 3

1. Det finansielle referencegrundlag for gennemførelsen af de i artikel 1, stk. 2, nævnte projekter er på 347 700 EUR.

2. De udgifter, der finansieres over beløbet i stk. 1, forvaltes i overensstemmelse med de procedurer og regler, der gælder for EU's almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med EU-konsortiet for ikke-spredning. I finansieringsaftalen fastsættes det, at EU-konsortiet for ikke-spredning skal sørge for, at EU's bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af aftalen.

Artikel 4

1. Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige rapporter fra EU-konsortiet for ikke-spredning. Disse rapporter skal danne udgangspunkt for Rådets evaluering.

2. Kommissionen oplyser om de finansielle aspekter af de i artikel 1, stk. 2, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 18 måneder efter indgåelsen af finansieringsaftalen i artikel 3, stk. 3. Den udløber dog seks måneder efter ikrafttrædelsen, hvis der ikke er indgået nogen finansieringsaftale inden da.

BILAG

Projekter til støtte for en tillidsskabende proces, der fører til oprettelse I mellemøsten af en zone, som er fri for masseødelæggelsesvåben og deres fremføringsmidler, til støtte for gennemførelsen af eu's strategi mod spredning af masseødelæggelsesvåben

1. Mål

I Barcelonaerklæringen vedtaget på Euro-Middelhavskonferencen den 27.-28. november 1995 var EU og dets Middelhavspartnere enige om at bestræbe sig på, at Mellemøsten gøres til en effektivt kontrollerbar zone fri for masseødelæggelsesvåben (WMD) og deres fremføringsmidler. I 2008 bekræftede den fælles erklæring fra Paristopmødet om Mellemøsten, at EU er rede til at overveje og tage praktiske skridt til at forberede den fuldstændige gennemførelse af NPT-gennemgangskonferencens resolution fra 1995 om Mellemøsten (»resolutionen fra 1995«) og oprettelsen af en sådan zone. Disse praktiske skridt blev drøftet under EU's seminar om mellemøstlig sikkerhed, ikke-spredning af WMD og nedrustning, der blev afholdt i juni 2008 i Paris.

Efter EU's opfattelse bør de praktiske skridt bl.a. fremme universel tilslutning til og overholdelse af alle multilaterale aftaler og instrumenter inden for ikke-spredning, våbenkontrol og nedrustning såsom traktaten om ikke-spredning af kernevåben (NPT), konventionen om kemiske våben, konventionen om forbud mod biologiske våben og toksinvåben, traktaten om et altomfattende forbud mod atomprøvesprængninger og Haag-adfærdskodeksen mod spredning af ballistiske missiler samt IAEA's generelle kontrolaftaler og tillægsprotokollen. Indledningen af forhandlinger om en traktat om forbud mod produktion af spalteligt materiale vil være endnu et afgørende skridt i den forbindelse. Sådanne skridt kunne udgøre en vigtig regional tillidsskabende foranstaltning med henblik på oprettelsen af en kontrollerbar zone, som er fri for WMD og deres fremføringsmidler.

EU ønsker at fortsætte og intensivere den politiske dialog og sikkerhedsdialogen mellem de relevante partnere i Middelhavsunionen og alle andre lande i Mellemøsten om spørgsmål vedrørende oprettelsen af en WMD-fri zone. EU er af den opfattelse, at udarbejdelse og gennemførelse af konkrete tillidsskabende foranstaltninger kan lette fremskridt hen imod en WMD-fri zone. Disse tillidsskabende foranstaltninger kunne bl.a. bestå i mindre projekter på det videnskabelige område og civilsamfundsområdet, hvor det er muligt at gøre fremskridt, samt uddannelsesseminarer for diplomater og militærfolk og tillidsskabende besøg i landene i regionen.

På baggrund af den voksende interesse for at udvikle udnyttelsen af kerneenergi til fredelige formål i regionen bør der udfoldes bestræbelser på at sikre, at udviklingen til fredelige formål finder sted i overensstemmelse med de bedste standarder for sikkerhed og ikke-spredning. Spørgsmål om, hvordan man skal forbedre samarbejdet om fredelig udnyttelse af kerneenergi, bør undersøges generelt og også mere specifikt, bl.a. gennem udvikling af regionale multinationale nukleare anlæg.

EU finder, at disse mål bl.a. kan fremmes gennem et opfølgningsseminar om mellemøstlig sikkerhed, ikke-spredning af WMD og nedrustning med alle berørte parter. Dette opfølgningsseminar vil give mulighed for målrettede og strukturerede drøftelser om de krav, der i fremtiden kunne føre til oprettelse i Mellemøsten af en effektivt kontrollerbar zone, som er fri for nukleare våben og alle andre WMD og deres fremføringsmidler. Forberedelserne til seminaret skal træffes i tæt samordning med alle relevante parter.

EU støtter fortsat de afgørelser og den resolution om Mellemøsten, der blev vedtaget på NPT-revisions- og forlængelseskonferencen i 1995, samt slutdokumenterne fra NPT-gennemgangskonferencen i 2000 og NPT-gennemgangskonferencen i 2010. NPT-gennemgangskonferencen i 2010 godkendte flere praktiske skridt, som omfatter hensyntagen til alle tilbud om støtte til gennemførelsen af resolutionen fra 1995, herunder EU's tilbud om at være vært for et seminar til opfølgning af det, der fandt sted i 2008. Konferencen anerkendte endvidere den vigtige rolle, civilsamfundet spiller ved at bidrage til gennemførelsen af resolutionen fra 1995.

EU ønsker at støtte ovennævnte mål som følger:

— ved at afholde et arrangement til opfølgning af EU-seminaret i 2008 om mellemøstlig sikkerhed, ikke-spredning af WMD og nedrustning

— ved at stille midler til rådighed for forberedelsen af baggrundspapirer om emner, som skal behandles på opfølgningsseminaret.

2. Projektbeskrivelse

2.1. Projekt: Seminar til støtte for en tillidsskabende proces, der fører til oprettelse i Mellemøsten af en zone, som er fri for WMD og deres fremføringsmidler

2.1.1. Projektets formål

Projektet skal:

a) følge op på EU-seminaret om mellemøstlig sikkerhed, ikke-spredning af WMD og nedrustning, der blev holdt den 19.-20. juni 2008 i Paris

b) drøfte spørgsmål vedrørende regional sikkerhed i Mellemøsten, herunder spredning af WMD og deres fremføringsmidler og konventionelle spørgsmål

c) undersøge mulige tillidsskabende foranstaltninger for at lette processen hen imod oprettelse i Mellemøsten af en zone, som er fri for WMD og deres fremføringsmidler, herunder på grundlag af erfaringerne med eksisterende zoner

d) drøfte mulighederne for universalisering og gennemførelse af internationale ikke-sprednings- og nedrustningstraktater og andre instrumenter

e) undersøge udsigterne for fredeligt nukleart samarbejde og bistandsaktiviteter i tilknytning hertil, herunder på grundlag af erfaringerne med Euratom.

2.1.2. Projektets resultater

Projektet skal:

a) uddybe dialogen og skabe tillid inden for civilsamfund og regeringer for at opnå yderligere fremskridt til støtte for regional sikkerhed og oprettelse i Mellemøsten af en zone, som er fri for WMD og deres fremføringsmidler

b) øge den gensidige forståelse af spørgsmål, der indvirker på den regionale sikkerhedsproblematik, herunder spredning af WMD og deres fremføringsmidler og konventionelle spørgsmål

c) øge opmærksomheden omkring, kendskabet til og forståelsen af de praktiske skridt, der kræves for oprettelse i Mellemøsten af en zone, som er fri for WMD og deres fremføringsmidler

d) bidrage til bestræbelserne for universalisering og gennemførelse af internationale ikke-sprednings- og nedrustningstraktater og andre instrumenter

e) lette internationalt og regionalt samarbejde om fredelig udnyttelse af kerneenergi i overensstemmelse med de bedste standarder for nuklear sikkerhed og ikke-spredning.

2.1.3. Beskrivelse af projektet

Projektet går ud på at afholde et seminar, der skal vare i op til to dage, og som helst skal finde sted i Bruxelles eller i Middelhavsregionen.

Deltagerne skal omfatte repræsentanter for de relevante EU-institutioner, EU-medlemsstaterne, samtlige lande i Mellemøsten, kernevåbenstater, relevante internationale organisationer og akademiske eksperter. Omkring 100 repræsentanter forventes at deltage i seminaret.

Drøftelserne på seminaret vil blive ledet af akademiske eksperter. På grund af følsomheden af de emner, der skal tages op, vil drøftelserne blive ført efter Chatham House-reglen for at give mulighed for en mere uformel og åben debat, uden at kilden til de oplysninger, der modtages på et møde, identificeres.

De indbudte deltagere og talere vil få deres udgifter dækket til rejse, indkvartering og diæter. Ifølge Rådets afgørelse skal der også afsættes finansielle midler til dækning af alle andre udgifter, herunder konferenceudstyr, frokoster, middage, kaffepauser, oversættelse af dokumenter og tolkning.

EU-konsortiet for ikke-spredning vil i samråd med repræsentanten for den højtstående repræsentant og EU-medlemsstaterne indbyde deltagerne i seminaret.

Seminaret afholdes i 2011. EU-konsortiet for ikke-spredning skal udarbejde en rapport om seminaret, som sendes til repræsentanten for den højtstående repræsentant. Rapporten kan uddeles til relevante organer i EU, alle lande i Mellemøsten, andre interesserede lande og kompetente internationale organisationer.

2.2. Projekt: Baggrundspapirer

2.2.1. Projektets formål

Projektet skal:

a) fremlægge op til otte baggrundspapirer om emner, som seminaret dækker, til støtte for en tillidsskabende proces, der fører til oprettelse i Mellemøsten af en zone, som er fri for WMD og deres fremføringsmidler

b) forelægge redskaber til forståelse af den regionale sikkerhedsproblematik, herunder spredning af WMD og deres fremføringsmidler og konventionelle spørgsmål

c) identificere mulige tillidsskabende foranstaltninger, der kan udgøre praktiske skridt i retning af oprettelsen i Mellemøsten af en zone, som er fri for WMD og deres fremføringsmidler

d) identificere måder, hvorpå der kan opnås yderligere fremskridt med hensyn til universalisering og gennemførelse af internationale ikke-sprednings- og nedrustningstraktater og andre instrumenter

e) identificere muligheder for fredeligt nukleart samarbejde på baggrund af landenes energipolitik og -behov.

2.2.2. Projektets resultater

Projektet skal:

a) tilføre seminaret idéer og forslag til støtte for en tillidsskabende proces, der fører til oprettelse i Mellemøsten af en zone, som er fri for WMD og deres fremføringsmidler, og bidrage til gennemførelse af en målrettet og struktureret drøftelse om alle relevante spørgsmål

b) inden for civilsamfund og regeringer øge opmærksomheden omkring, kendskabet til og forståelsen af spørgsmål vedrørende en zone, som er fri for WMD og deres fremføringsmidler, og regional sikkerhed i Mellemøsten

c) forelægge politiske og/eller operationelle valgmuligheder for regeringer og internationale organisationer for at lette processen hen imod oprettelse af en zone, som er fri for WMD og deres fremføringsmidler, og regional sikkerhed i Mellemøsten.

2.2.3. Beskrivelse af projektet

Ifølge projektet skal der udarbejdes op til otte baggrundspapirer på hver 10-15 sider (5 000-7 000 ord). Disse baggrundspapirer vil blive udarbejdet eller bestilt af EU-konsortiet for ikke-spredning og repræsenterer ikke nødvendigvis EU-institutionernes og EU-medlemsstaternes synspunkter.

Baggrundspapirerne skal dække de emner, der skal drøftes på seminaret, til støtte for en tillidsskabende proces, der fører til oprettelse i Mellemøsten af en zone, som er fri for WMD og deres fremføringsmidler. I hvert papir udformes der politiske og/eller operationelle valgmuligheder.

Baggrundspapirerne vil blive forelagt for deltagerne i seminaret, relevante organer i EU og EU-medlemsstaterne, alle lande i Mellemøsten, andre interesserede lande og kompetente internationale organisationer. Baggrundspapirerne kan offentliggøres på EU-konsortiet for ikke-sprednings websted.

Baggrundspapirerne kan samles i et enkelt bind og offentliggøres under ét efter seminaret.

3. Varighed

Den samlede anslåede varighed af projekternes gennemførelse er 18 måneder.

4. Støtteberettigede parter

De støtteberettigede parter i dette projekt er:

a) landene i Mellemøsten

b) andre interesserede lande

c) relevante internationale organisationer

d) civilsamfundet.

5. Procedure, koordination og styringskomitéen

Styringskomitéen består af en repræsentant for den højtstående repræsentant og en repræsentant for gennemførelsesinstansen for hvert specifikt projekt. Styringskomitéen fører regelmæssigt og mindst hvert halve år tilsyn med gennemførelsen af Rådets afgørelse, bl.a. ved hjælp af elektroniske kommunikationsmidler.

6. Gennemførelsesinstanser

Den tekniske gennemførelse af denne rådsafgørelse overlades til EU-konsortiet for ikke-spredning.

EU-konsortiet for ikke-spredning skal udføre denne opgave under den højtstående repræsentants ansvar. Ved udførelsen af sine aktiviteter samarbejder det med den højtstående repræsentant, EU-medlemsstaterne, andre deltagende stater og internationale organisationer afhængigt af, hvad der er mest hensigtsmæssigt.